มันนี่ทูเดย์
ธนบัตรที่ระลึก
14 ก.ค. 2559

ธนบัตรที่ระลึก
รายงานข่าวจากธนาคารแห่งประเทศไทย (ธปท.) เปิดเผยว่า ธปท.ได้จัดเตรียมการออกธนบัตรที่ระลึกเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในวาระครบรอบวันเฉลิมพระชนมพรรษา 7 รอบ หรือ 84 พรรษา โดยเป็นธนบัตรที่ระลึกชนิดราคา 500 บาท และให้แลกซื้อในราคา 500 บาท ซึ่ง ธปท.จะจัดพิมพ์ในจำนวนจำกัด ไม่มีการพิมพ์เพิ่ม คาดว่าจะเปิดตัวได้ในช่วงต้นเดือน ส.ค.นี้ โดยจะให้จ่ายแลกได้ผ่านสาขาธนาคารพาณิชย์และธนาคารเฉพาะกิจของรัฐ
กรุงศรีฯ โอนพร้อมเพย์ฟรี
นายพงษ์อนันต์ ธณัติไตร ประธานคณะเจ้าหน้าที่ด้านเครือข่ายการขาย ธนาคารกรุงศรีอยุธยา เปิดเผยว่า กรุงศรีฯ จัดแคมเปญพิเศษ “กรุงศรี พร้อมเพย์ โอนฟรี! ไม่มีอั้น” โดยยกเว้นค่าธรรมเนียมการโอนเงินผ่านบริการกรุงศรี พร้อมเพย์ทุกยอด สำหรับผู้ที่ลงทะเบียนกรุงศรี พร้อมเพย์ ระหว่างวันที่ 1 ก.ค.-31 ส.ค. 2559 ในการโอนเงินผ่านช่องทางออนไลน์ของกรุงศรี ไปยังบัญชีผู้รับโอนที่ผูกบัญชีพร้อมเพย์ของกรุงศรี หรือธนาคารอื่น ไม่จำกัดจำนวนเงินโอนและไม่จำกัดจำนวนครั้งการโอน